กระทรวงศึกษาธิการ จัดมหกรรมการเงินเพื่อครูไทย เดินหน้าแก้ปัญหาหนี้สินครูต่อเนื่อง
นายอรรถพล สังขวาสี ปลัดกระทรวงศึกษาธิการ เปิดเผยว่าผลจากการจัดงานมหกรรมการเงินเพื่อครูไทยสู่ 4 ภูมิภาคทั่วประเทศ ตามนโยบายรัฐบาลที่ได้ตั้งเป้าหมายแก้ไขหนี้ภาคครัวเรือนนั้น กระทรวงศึกษาธิการมีบทบาทสำคัญในการขยายผลการดำเนินงานแก้ไขปัญหาหนี้สินครูและบุคลากรทางการศึกษาของกระทรวงศึกษาธิการและทางกระทรวงฯ ยังคงเดินหน้าจัดมหกรรมการเงินเพื่อครูไทย “Unlock a Better Life” ต่อเนื่องเป็นครั้งที่ 3 มุ่งเน้นเรื่องการเร่งสร้างโอกาสใหม่เพื่อชีวิตครูไทยที่ดีกว่า ซึ่งได้จัดไปแล้ว 2 ภูมิภาค คือ ครั้งที่ 1 ภาคตะวันออกเฉียงเหนือ จังหวัดกาฬสินธุ์ เมื่อวันที่ 18 - 19 กุมภาพันธ์ ตามด้วยครั้งที่ 2 ภาคตะวันออก จังหวัดสระแก้ว เมื่อวันที่ 11 - 12 มีนาคม เปิดโอกาสให้ข้าราชการครูและบุคลากรทางการศึกษาในพื้นที่ภูมิภาคทุกกลุ่มที่ประสบปัญหาหนี้สินได้รับการช่วยเหลือและบรรเทาความเดือดร้อนด้านปัญหาหนี้วิกฤต กลุ่มถูกฟ้องร้องดำเนินคดีหรือถูกบังคับคดีทางกฎหมายสำหรับกิจกรรมภายในงานเป็นการจัดการแก้ไขปัญหาหนี้สินให้กับข้าราชการครูและบุคลากรทางการศึกษาทั้งระบบแบบครบวงจรในหลากหลายรูปแบบ ซึ่งมีหน่วยงานเครือข่ายที่เชี่ยวชาญเข้าร่วมจัดกิจกรรม โดยได้มีการให้บริการเจรจาไกล่เกลี่ยหนี้ที่อยู่ระหว่างขั้นตอนของการฟ้องร้องดำเนินคดีและการปรับโครงสร้างหนี้กับสหกรณ์ออมทรัพย์ครูและสถาบันการเงิน ได้แก่ ธนาคารออมสิน ธนาคารกรุงไทย ธนาคารอาคารสงเคราะห์ กองทุนกู้ยืมเงินเพื่อการศึกษา (กยศ.) และสำนักงานคณะกรรมการส่งเสริมสวัสดิการและสวัสดิภาพครูและบุคลากรทางการศึกษา(สกสค.) มหกรรมการเงินเพื่อครูไทย “Unlock a Better Life” ครั้งที่ 3 ภาคเหนือ จัดขึ้นระหว่างวันที่ 18-19 มีนาคม นี้ ณ ห้องพิษณุโลกคอนเวนชั่นเซ็นเตอร์ โรงแรม ดิ อิมพีเรียล โฮเทล แอนด์ คอนเวนชั่น เซ็นเตอร์ จังหวัดพิษณุโลก โดยตั้งเป้าหมายช่วยเหลือครูที่มีปัญหาหนี้สินกว่า 2,698 ราย จำนวนมูลหนี้ประมาณ 4,040 ล้านบาท